title: 2011/90/EU: Sklep Sveta z dne 18. januarja 2011 o podpisu, v imenu Evropske unije, in začasni uporabi Protokola o razširitvi področja uporabe Sporazuma v obliki izmenjave pisem med Evropsko gospodarsko skupnostjo in Kneževino Andoro z varnostnimi carinskimi ukrepi#Protokol o razširitvi področja uporabe Sporazuma v obliki izmenjave pisem med Evropsko gospodarsko skupnostjo in Kneževino Andoro z varnostnimi carinskimi ukrepi

text:
               10.2.2011

               SL

               Uradni list Evropske unije

               L 36/1

         SKLEP SVETA
   z dne 18. januarja 2011
   o podpisu, v imenu Evropske unije, in začasni uporabi Protokola o razširitvi področja uporabe Sporazuma v obliki izmenjave pisem med Evropsko gospodarsko skupnostjo in Kneževino Andoro z varnostnimi carinskimi ukrepi
   (2011/90/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je 16. februarja 2009 pooblastil Komisijo, da začne pogajanja s Kneževino Andoro o Protokolu o razširitvi področja uporabe Sporazuma v obliki izmenjave pisem med Evropsko gospodarsko skupnostjo in Kneževino Andoro z varnostnimi carinskimi ukrepi (v nadaljnjem besedilu: Protokol). Omenjeni sporazum je bil sklenjen 28. junija 1990.

               (2)

               Komisija in Kneževina Andora sta zaključili pogajanja s parafiranjem Protokola.

               (3)

               Zato je treba Protokol podpisati.

               (4)

               Do dokončanja postopkov za njegovo sklenitev, bi se moral Protokol začeti začasno uporabljati od 1. januarja 2011, to je datum, do katerega se uporabljajo varnostni carinski ukrepi, uvedeni leta 2005 oziroma leta 2006 s spremembami Uredbe Sveta (EGS) št. 2913/92 z dne 12. oktobra 1992 o carinskem zakoniku skupnosti (1) in Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (2).

               (5)

               Ta sklep bi se zaradi začeka začasne uporabe Protokola moral uporabljati od 1. januarja 2011 –

         SPREJEL NASLEDNJI SKLEP:
   Člen 1
   Odobri se podpis Protokola o razširitvi področja uporabe Sporazuma med Evropsko gospodarsko skupnostjo in Kneževino Andoro z varnostnimi carinskimi ukrepi (v nadaljnjem besedilu: Protokol) v imenu Unije, ob upoštevanju njegove poznejše sklenitve.
   Besedilo Protokola se priloži temu sklepu.
   Člen 2
   Predsednik Sveta je pooblaščen za imenovanje oseb(-e), pooblaščenih(-e) za podpis Protokola v imenu Unije, ob upoštevanju njegove sklenitve.
   Člen 3
   Protokol se v skladu z njegovim členom 3(3) začne začasno uporabljati od 1. januarja 2011 ali od datuma, o katerem se Unija in Kneževina Andora dogovorita naknadno.
   Evropska komisija je pooblaščena, da se v imenu Unije naknadno dogovori o drugem datumu začetka začasne uporabe Protokola.
   Člen 4
   Stališče Unije na skupnem odboru o zadevah iz naslova IIa Sporazuma v obliki izmenjave pisem med Evropsko gospodarsko skupnostjo in Kneževino Andoro (3) (v nadaljnjem besedilu: Sporazum) sprejme Svet s kvalificirano večino na predlog Komisije.
   Člen 5
   Da bi se zagotovila učinkovita uporaba člena 12i(1) Sporazuma, Komisija uradno obvesti Kneževino Andoro o sprejetju nove zakonodaje Unije, ki pomeni razvoj prava Unije na področju varnostnih carinskih ukrepov iz člena 12b Sporazuma.
   Komisija je pooblaščena za sprejetje potrebnih ukrepov, določenih v členu 12k Sporazuma, da bi se zagotovila enakovrednost varnostnih carinskih ukrepov Unije in Kneževine Andore.
   Če Kneževina Andora na dan začetka izvajanja zadevne zakonodaje Unije iz prvega odstavka ni sprejela nove zakonodaje, ki se zato ne more začeti začasno uporabljati, se lahko začasno prekine uporaba določb naslova IIa Sporazuma v skladu z njegovim členom 12k(2). Komisija o tej začasni prekinitvi uradno obvesti Kneževino Andoro.
   Člen 6
   Ta sklep začne veljati na dan njegovega sprejetja.
   Uporablja se od 1. januarja 2011.

      V Bruslju, 18. januarja 2011

            Za Svet

            Predsednik

         MATOLCSY Gy.

      (1)  UL L 302, 19.10.1992, str. 1.

      (2)  UL L 253, 11.10.1993, str. 1.

      (3)  UL L 374, 31.12.1990, str. 14.

      PROTOKOL
      o razširitvi področja uporabe Sporazuma v obliki izmenjave pisem med Evropsko gospodarsko skupnostjo in Kneževino Andoro z varnostnimi carinskimi ukrepi
      EVROPSKA UNIJA,
      na eni strani, ter
      KNEŽEVINA ANDORA,
      na drugi strani,
      v nadaljnjem besedilu: „Unija“ in „Kneževina Andora“ ter skupaj: „pogodbenici“, STA SE –
      OB UPOŠTEVANJU Sporazuma v obliki izmenjave pisem med Evropsko gospodarsko skupnostjo in Kneževino Andoro (v nadaljnjem besedilu: „Sporazum“), podpisanega v Luxembourgu dne 28. junija 1990;
      KER je treba ohraniti trenutno raven poenostavitve pregledov in formalnosti ob prehodu blaga prek meja med Unijo in Kneževino Andoro ter tako zagotoviti nemoteno trgovino med pogodbenicama;
      KER se pogodbenici zavezujeta, da bosta vsaka na svojem ozemlju zagotovili enako raven varnosti z ukrepi, ki temeljijo na veljavni zakonodaji Unije;
      KER so zaželena posvetovanja s Kneževino Andoro glede razvoja pravil Unije o varnostnih carinskih ukrepih, sodelovanje te države pri delu Odbora za carinski zakonik na tem področju in njena obveščenost o izvajanju teh pravil;
      KER sta pogodbenici odločeni, da bosta izboljšali varnost trgovine z blagom, ki vstopa na njuno ozemlje ali izstopa z njega, ne da bi s tem posegali v nemoten potek te trgovine;
      KER je v interesu pogodbenic, da se oblikujejo enakovredni carinski varnostni ukrepi pri prevozu blaga iz tretjih držav ali v tretje države;
      KER v Sporazumu ozemeljska uporaba teh varnostnih carinskih ukrepov ni opredeljena in bi se morala opredeliti glede na zadevni carinski območji pogodbenic;
      KER je treba varnostne carinske ukrepe uporabljati tudi za kmetijske proizvode (poglavja 1 do 24 harmoniziranega sistema), ki so izključeni iz carinske unije, ustanovljene med pogodbenicama;
      KER se varnostni carinski ukrepi nanašajo na prijavo varnostnih podatkov za blago pred vstopom ali izstopom zadevnega blaga, obvladovanje tveganja na področju varnosti in s tem povezanih carinskih kontrol ter podelitev vzajemno priznanega statusa pooblaščenega gospodarskega subjekta na področju varnosti;
      KER Kneževina Andora zagotavlja ustrezno raven varstva osebnih podatkov (1);
      KER je treba glede varnostnih carinskih ukrepov za primere, če ne bi bila več zagotovljena njihova vzajemna enakovrednost, sprejeti ustrezne usklajevalne ukrepe, vključno z začasno prekinitvijo uporabe zadevnih določb –
      DOGOVORILI O NASLEDNJEM:
      Člen 1
      Področje uporabe Sporazuma se razširi z varnostnimi carinskimi ukrepi tako, da se vstavi naslednji nov naslov:

         „NASLOV IIa

            DOGOVOR O VARNOSTNIH CARINSKIH UKREPIH

            POGLAVJE I

               Varnostni carinski ukrepi in spremljanje njihovega uporabljanja

         Člen 12a
         Ozemeljska uporaba
         Določbe tega naslova se uporabljajo na carinskem območju Skupnosti na eni strani in na carinskem območju Kneževine Andore na drugi strani.
         Člen 12b
         Prevzem pravnega reda EU
         1.   Kneževina Andora sprejme varnostne carinske ukrepe, ki jih uporablja Unija. Izraz „varnostni carinski ukrepi“ pomeni določbe o deklaraciji blaga pred njegovim vstopom na carinsko območje ali izstopom z njega, o pooblaščenih gospodarskih subjektih in varnostnih carinskih kontrolah ter obvladovanju tveganja na področju varnosti, ki se uporabljajo v skladu z ustrezno in vedno veljavno carinsko zakonodajo Unije. Skupni odbor iz člena 17 sestavi podrobni seznam zadevnih določb.
         2.   Varnostni carinski ukrepi se uporabljajo tudi za kmetijske proizvode iz poglavij 1 do 24 harmoniziranega sistema, ne glede na njihovo izključitev iz carinske unije med Unijo in Kneževino Andoro, ustanovljene na podlagi člena 2.
         Člen 12c
         Splošna načela
         1.   Pogodbenici se zavežeta, da bosta uporabljali varnostne carinske ukrepe iz člena 12(b)(1) za prevoz blaga, ki prihaja iz tretjih držav ali je namenjeno v tretje države in tako na svojih zunanjih mejah zagotovili enakovredno raven varnosti.
         2.   Pogodbenici se odpovedujeta uporabi varnostnih carinskih ukrepov iz člena 12(b)(1) za prevoz blaga med njunima carinskima območjema.
         3.   Pogodbenici se pred sklenitvijo sporazumov s tretjimi državami na področju varnostnih carinskih ukrepov med seboj posvetujeta in tako zagotovita skladnost s tem dogovorom, zlasti če načrtovani sporazum vsebuje določbe, ki bi pomenile izjemo od varnostnih carinskih ukrepov, opredeljenih v tem naslovu.
         Člen 12d
         Kraj vložitve predhodne vstopne ali izstopne deklaracije blaga
         1.   Predhodna vstopna deklaracija blaga se vloži pri pristojnem organu tiste pogodbenice, na carinskem območju katere se vnese blago iz tretjih držav. Ta organ na podlagi podatkov, navedenih v tej deklaraciji, opravi analizo tveganja in carinske kontrole, ki so po njegovem mnenju potrebne za zagotovitev varnosti, tudi, če je blago namenjeno v drugo pogodbenico.
         2.   Predhodna izstopna deklaracija blaga se vloži pri pristojnem organu tiste pogodbenice, na carinskem območju katere se opravijo formalnosti v zvezi z izvozom ali po potrebi z izstopom blaga, ki je namenjeno v tretje države. Pristojni organ na podlagi podatkov, navedenih v deklaraciji, opravi analizo tveganja in carinske kontrole, ki so po njegovem mnenju potrebne za zagotovitev varnosti.
         3.   Kadar blago, namenjeno v tretjo državo, zapusti carinsko območje ene od pogodbenic in pri tem prečka carinsko območje druge pogodbenice, se predhodna izstopna deklaracija blaga predloži izključno ustreznemu pristojnemu organu te druge pogodbenice.
         Člen 12e
         Varnostne carinske kontrole in obvladovanje tveganja na področju varnosti
         1.   Za namene varnostnih carinskih kontrol vsaka pogodbenica opredeli svoj okvir za obvladovanje tveganja, merila tveganja in prednostna področja carinske kontrole na področju varnosti.
         2.   Pogodbenici priznavata enakovrednost svojih sistemov za obvladovanje tveganj na področju varnosti.
         3.   Namen sodelovanja med pogodbenicama je:

                     —

                     izmenjati informacije za izboljšanje in okrepitev njune analize tveganj in učinkovitosti carinskih kontrol na področju varnosti, ter

                     —

                     v ustreznih rokih določiti skupni okvir za obvladovanje tveganj, skupna merila tveganj in skupna prednostna področja kontrole ter vzpostaviti elektronski sistem za izvajanje tega skupnega obvladovanja tveganj.

               4.   Skupni odbor sprejme vse določbe, potrebne za uporabo tega člena.
         Člen 12f
         Spremljanje izvajanja varnostnih carinskih ukrepov
         1.   Skupni odbor opredeli podrobna pravila, na podlagi katerih nameravata pogodbenici zagotoviti spremljanje izvajanja tega naslova in preverjati upoštevanje varnostnih carinskih ukrepov.
         2.   Spremljanje je mogoče zagotoviti zlasti:

                     —

                     z vrednotenjem v rednih časovnih presledkih izvajanja tega naslova, zlasti enakovrednosti varnostnih carinskih ukrepov,

                     —

                     s preučitvijo z namenom izboljšati uporabo ali spremeniti določbe tega poglavja, da bi tako zagotovili boljše izpolnjevanje njegovih ciljev,

                     —

                     z organizacijo tematskih sestankov strokovnjakov obeh pogodbenic in revizijami upravnih postopkov, vključno z obiski na kraju samem.

               3.   Skupni odbor skrbi za to, da ukrepi, sprejeti na podlagi tega člena, upoštevajo pravice zadevnih gospodarskih subjektov.
         Člen 12g
         Izmenjava informacij o pooblaščenih gospodarskih subjektih
         Evropska komisija in pristojni organ Kneževine Andore si redno izmenjujeta informacije o identiteti pooblaščenih gospodarskih subjektov na področju varnosti in pri tem navedeta naslednje:

                     (a)

                     identifikacijsko številko gospodarskega subjekta (TIN – Trader Identification Number v formatu, ki se sklada z zakonodajo EORI – Economic Operator Registration and Identification);

                     (b)

                     ime in naslov pooblaščenega gospodarskega subjekta;

                     (c)

                     številko listine, s katero je bil podeljen status pooblaščenega gospodarskega subjekta;

                     (d)

                     trenutni status (v teku, začasno prekinjen, preklican);

                     (e)

                     obdobja sprememb statusa;

                     (f)

                     datum začetka veljavnosti potrdila;

                     (g)

                     organ, ki je izdal potrdilo.

               Člen 12h
         Varstvo poslovnih skrivnosti in osebnih podatkov
         Za informacije, ki si jih pogodbenici izmenjata v okviru ukrepov, sprejetih na podlagi tega naslova, je zagotovljeno varstvo poslovnih skrivnosti in osebnih podatkov, kot je to opredeljeno s področno zakonodajo, ki se uporablja na ozemlju pogodbenice prejemnice zadevnih informacij.
         Zlasti se te informacije ne posredujejo drugim osebam razen pristojnim organom zadevne pogodbenice in ti organi jih lahko uporabijo le za namene, predvidene v tem sporazumu.

            POGLAVJE II

               Upravljanje dogovora

         Člen 12i
         Razvoj prava
         1.   Unija ob pripravah nove zakonodaje s področja varnostnih carinskih ukrepov neformalno zaprosi za mnenje strokovnjake Kneževine Andore.
         2.   Unija tem strokovnjakom zagotovi, da lahko kot opazovalci glede zadevnih točk sodelujejo na sestankih Odbora za carinski zakonik, ki Evropski komisiji pomaga pri izvajanju njenih pristojnosti izvrševanja na področjih iz naslova IIa. Smiselno se uporabljajo določbe členov 66 do 68 Sklepa št. 1/2003 skupnega odbora ES-Andora (2).
         3.   Ko Evropska komisija posreduje predlog akta Evropskemu parlamentu in/ali Svetu Evropske unije ali osnutek izvedbenih ukrepov državam članicam, predloži en izvod Kneževini Andori.
         Na zahtevo ene od pogodbenic lahko pogodbenici predhodno izmenjata mnenja v skupnem odboru.
         4.   Pogodbenici se v skupnem odboru na zahtevo ene od njiju ponovno posvetujeta v fazi pred sprejetjem nove zakonodaje Unije v postopku stalnega obveščanja in posvetovanja.
         5.   Pogodbenici v fazi obveščanja in posvetovanja sodelujeta in si tako ob koncu postopka olajšata istočasno uporabo nove zakonodaje iz odstavka 1.
         Člen 12j
         Sporazumi s tretjimi državami
         Pogodbenici soglašata, da sporazumi, ki jih skleneta s tretjo državo na področju naslova IIa tega sporazuma, ne morejo ustvariti obveznosti za drugo pogodbenico, razen če skupni odbor ne odloči drugače.
         Člen 12k
         Usklajevalni ukrepi
         1.   Pogodbenica lahko po posvetovanju v skupnem odboru sprejme ustrezne usklajevalne ukrepe, vključno z začasno prekinitvijo uporabe določb naslova IIa, če ugotovi, da druga pogodbenica ne upošteva zadevnih pogojev ali ni več zagotovljena enakovrednost varnostnih carinskih ukrepov pogodbenic.
         Kadar bi zamuda lahko škodovala učinkovitosti varnostnih carinskih ukrepov, se lahko brez predhodnega posvetovanja sprejmejo začasni zaščitni ukrepi, če posvetovanja potekajo takoj po sprejetju navedenih ukrepov.
         2.   Če enakovrednost varnostnih carinskih ukrepov pogodbenic ni več zagotovljena, ker Kneževina Andora ni sprejela nove zakonodaje iz člena 12i, lahko Unija začasno prekine uporabo določb naslova IIa, razen če skupni odbor po preučitvi možnosti za ohranitev uporabe tega naslova ne odloči drugače.
         3.   Obseg in trajanje takšnih ukrepov bi morala zadostovati popravi položaja ter zagotovitvi pravičnega ravnovesja pravic in obveznosti iz tega naslova. Pogodbenica lahko od skupnega odbora zahteva posvetovanje o sorazmernosti teh ukrepov. Če skupni odbor ne uspe rešiti spora, lahko ustrezno odloči o predložitvi spora v postopek arbitraže v skladu s členom 18(2). V tem okviru ni mogoče reševati vprašanj razlage zadevnih določb prava Unije.

            POGLAVJE III

               Razne določbe dogovora o varnostnih carinskih ukrepih

         Člen 12l
         Revizija
         Če želi pogodbenica dogovor revidirati, poda predlog drugi pogodbenici. Revidiran dogovor začne veljati po dokončanju ustreznih notranjih postopkov pogodbenic.

      Člen 2
      Ta protokol je sestavni del Sporazuma.
      Člen 3
      1.   Pogodbenici ta protokol odobrita v skladu s svojimi notranjimi postopki. Veljati začne 1. januarja 2011, če sta se pogodbenici pred tem uradno obvestili, da so bili dokončani vsi potrebni postopki.
      2.   Če ta protokol ne začne veljati 1. januarja 2011, začne veljati prvi dan po dnevu uradnega obvestila o dokončanju potrebnih notranjih postopkov pogodbenic.
      3.   Pogodbenici do dokončanja postopkov iz odstavkov 1 in 2 začneta začasno uporabljati ta protokol od 1. januarja 2011 ali od naknadno dogovorjenega datuma.
      Člen 4
      Jeziki
      Ta protokol je sestavljen v dveh izvodih v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem, švedskem in katalonskem jeziku, pri čemer je vsako od teh besedil enako verodostojno.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Eiropas Savienības vārdā –
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Per l'Unione europea

            За Княжество Андора
            Por el Principado de Andorra
            Za Andorrské knížectví
            For Fyrstendømmet Andorra
            Für das Fürstentum Andorra
            Andorra Vürstiriigi nimel
            Για το Πριγκιπάτο της Ανδόρας
            For the Principality of Andorra
            Pour la Principauté d'Andorre
            Per il Principato di Andorra
            Andoras Firstistes vārdā –
            Andoros Kunigaikštystės vardu
            Az Andorrai Hercegség részéről
            Għall-Prinċipat ta' Andorra
            Voor het Vorstendom Andorra
            W imieniu Księstwa Andory
            Pelo Principado de Andorra
            Pentru Principatul Andorra
            Za Andorrské kniežatstvo
            Za Kneževino Andoro
            Andorran ruhtinaskunnan puolesta
            För Furstendömet Andorra
            Pel Principat d'Andorra

         (1)  Sklep Komisije 2010/625/EU z dne 19. oktobra 2010 v skladu z Direktivo Evropskega parlamenta in Sveta 95/46/ES o ustreznem varstvu osebnih podatkov v Andori (UL L 277, 21.10.2010, str. 27).

         (2)  UL L 253, 7.10.2003, str. 3.“.


title: 2011/646/: Sklep Sveta z dne 23. maja 2011 o sklenitvi, v imenu Evropske unije, Sporazuma o varstvu in trajnostnem razvoju območja Prespanskega parka#Sporazum o varstvu in trajnostnem razvoju območja Prespanskega parka

text:
               4.10.2011

               SL

               Uradni list Evropske unije

               L 258/1

         SKLEP SVETA
   z dne 23. maja 2011
   o sklenitvi, v imenu Evropske unije, Sporazuma o varstvu in trajnostnem razvoju območja Prespanskega parka
   (2011/646/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije, zlasti člena 192(1) v povezavi s členom 218(6)(a) Pogodbe,
   ob upoštevanju predloga Evropske komisije,
   ob upoštevanju soglasja Evropskega parlamenta,
   ob upoštevanju naslednjega:

               (1)

               Direktiva Evropskega parlamenta in Sveta 2000/60/ES z dne 23. oktobra 2000 o določitvi okvira za ukrepe Skupnosti na področju vodne politike (1) („okvirna direktiva EU o vodah“) določa, da si morajo države članice, kadar povodje sega prek ozemlja Unije, prizadevati za vzpostavitev primernega sistema usklajevanja z ustreznimi državami nečlanicami, da bi se cilji te direktive dosegli na celotnem vodnem območju.

               (2)

               Svet je 27. junija 2006 sprejel sklep o pooblastilu Komisiji, da se v imenu Evropske skupnosti pogaja o sklenitvi mednarodnih sporazumov o povodjih za izboljšanje sodelovanja na področju evropskih povodij, ki so skupna nekaterim državam članicam in tretjim državam.

               (3)

               Prespanski jezeri in njuna okolica so edinstveno naravno območje in imajo velik ekološki pomen, ki ga je mogoče ohraniti le s celostnim pristopom na ravni povodja.

               (4)

               O Sporazumu o varstvu in trajnostnem razvoju območja Prespanskega parka (v nadaljnjem besedilu: „Sporazum“) so se pogajale Evropska komisija, Grčija, Albanija in Nekdanja jugoslovanska republika Makedonija ter pomeni okrepitev obstoječega sodelovanja na tem območju, medtem ko se ohrani možnost prispevanja k uspešnemu izvajanju okvirne direktive EU o vodah.

               (5)

               Zato bi bilo treba Sporazum skleniti –

         SPREJEL NASLEDNJI SKLEP:
   Člen 1
   Sporazum o varstvu in trajnostnem razvoju območja Prespanskega parka se odobri v imenu Unije.
   Besedilo Sporazuma je priloženo k temu sklepu.
   Člen 2
   Predsednik Sveta imenuje osebo(-e), ki je (so) pooblaščena(-e), da v imenu Evropske unije podajo uradno obvestilo iz člena 18 Sporazuma in s tem izrazijo soglasje Evropske unije, da jo Sporazum zavezuje.
   Člen 3
   Ta sklep začne veljati na dan njegovega sprejetja (2).

      V Bruslju, 23. maja 2011

            Za Svet

            Predsednik

         MARTONYI J.

      (1)  UL L 327, 22.12.2000.

      (2)  Generalni sekretariat Sveta objavi datum začetka veljavnosti Sporazuma v Uradnem listu Evropske unije.

      PREVOD
      SPORAZUM
      o varstvu in trajnostnem razvoju območja Prespanskega parka
      Ministrstva za okolje treh držav v katerih se nahaja območje Prespanskih jezer, in Evropska unija v nadaljnjem besedilu skupaj: „pogodbenice“,
      SO SE – OB UPOŠTEVANJU Deklaracije predsednikov vlad treh držav z dne 2. februarja 2000 o ustanovitvi Prespanskega parka ter varstvu okolja in trajnostnem razvoju Prespanskih jezer in njune okolice;
      OB SKLICEVANJU na skupno izjavo predsednikov vlad treh držav, v katerih ležita Prespanski jezeri, z dne 27. novembra 2009 v Piliju;
      OB UPOŠTEVANJU, da sta Prespanski jezeri in njuno okoliško povodje edinstveno naravno okolje, katerega geomorfološki, ekološki, kulturni pomen in pomen biotske raznovrstnosti so mednarodno pomembni kot ključni habitat za ohranjanje številnih redkih in/ali endemičnih živalskih in rastlinskih vrst, prostor za gnezdenje svetovno ogroženih ptic ter kot nosilec pomembne arheološke in tradicionalne dediščine;
      OB PRIZNAVANJU skupne odgovornosti za ohranjanje vodnega ekosistema Prespanskih jezer in njegovih elementov ter naravne lepote, ki pomeni podlago za ekonomsko in družbeno blaginjo njegovih prebivalcev, ter za ustvarjanje priložnosti za gospodarski razvoj (vključno s kmetijstvom, ribištvom in turizmom);
      OB PREPRIČANJU, da se lahko le s sprejetjem celostnega pristopa na ravni povodja zagotovijo in vzdržujejo biotska raznovrstnost, ključne funkcije in prednosti povodja Prespanskih jezer za ljudi;
      OB ZAVEDANJU, da posamezni ukrepi držav ne zadostujejo za ohranitev ekosistemov Prespanskih jezer in njune kulturne dediščine ter izboljšanje življenjskega standarda okoliških prebivalcev;
      Z ŽELJO po okrepitvi sodelovanja med pristojnimi organi in zainteresiranimi stranmi v treh državah, da se ohranijo in zavarujejo edinstvene ekološke vrednote povodja Prespanskih jezer ter preprečijo in/ali odpravijo vzroki za poslabšanje habitata, kot se zahteva v skladu z Deklaracijo predsednikov vlad z dne 2. februarja 2000;
      OB PREPRIČANJU, da raziščejo ustrezne načine upravljanja za trajnostno rabo in varstvo vodnih in sladkovodnih ekosistemov Prespanskih jezer, kot se zahteva v skladu z Deklaracijo predsednikov vlad z dne 2. februarja 2000 ter v skladu z zahtevami okvirne direktive EU o vodah 2000/60/ES in s tem povezanimi direktivami;
      OB ZAVEDANJU dolge zgodovine človekove rabe območja in združljivosti tradicionalne rabe z ohranjanjem narave;
      OB POTRDITVI svoje zavezanosti k trajnemu razvoju povodja Prespanskih jezer, ki se lahko ustrezno doseže s čezmejnim sodelovanjem v skladu z načeli procesa združevanja Evropske unije;
      OB UPOŠTEVANJU dialoga o Drini, ki se je začel leta 2009 med pristojnimi organi in zainteresiranimi stranmi za razvoj skupne vizije za trajnostno upravljanje povodja reke Drine in spodbujanje čezmejnega sodelovanja;
      OB UPOŠTEVANJU ustreznih določb mednarodnih pravnih instrumentov, ki veljajo na področju varstva okolja in katerih pogodbenice ali podpisnice so;
      OB OPOZARJANJU na veljavne dvostranske sporazume med pogodbenicami, kar zadeva sodelovanje na področju varstva okolja in trajnostnega razvoja;
      OB UPOŠTEVANJU, da je ena od pogodbenic država članica Evropske unije, ena je država kandidatka za članstvo v EU, ena pa je potencialna država kandidatka za članstvo v EU, pri čemer sta zadnji dve z Evropsko unijo sklenili tudi stabilizacijsko-pridružitveni sporazum;
      OB PRIZNAVANJU različnih, vendar komplementarnih zmogljivosti vladnih in nevladnih organizacij v treh pogodbenicah, kar zadeva ohranjanje in upravljanje območja Prespanskih jezer;
      OB UPOŠTEVANJU izkušenj, pridobljenih med tristranskim sodelovanjem v okviru Prespanskega parka od leta 2000 na podlagi delovanja začasnega odbora za usklajevaje in njegovega sekretariata;
      OB UPOŠTEVANJU strateškega akcijskega načrta za trajnostni razvoj Prespanskega parka, pripravljenega v okviru začasnega odbora za usklajevaje in njegovega sekretariata –
      DOGOVORILE O NASLEDNJEM:
      PRVI DEL

         SPLOŠNE DOLOČBE

      Člen 1
      Opredelitve pojmov
      V tem sporazumu:

                  —

                  „območje Prespanskega parka“ („območje“) pomeni geografsko območje na ozemlju treh držav, ki se razteza v povodje Prespanskih jezer, ki zajema površinske in ustrezno določene podzemne vode, in je določeno kot čezmejno zavarovano območje v skladu z Deklaracijo z dne 2. februarja 2000;

                  —

                  „čezmejni vpliv“ pomeni vsak vpliv na okolje na območju v sodni pristojnosti ene od pogodbenic, vključno s škodljivimi vplivi na zdravje in varnost ljudi, rastlinstvo, živalstvo, prst, zrak, vodo, podnebje, pokrajino in zgodovinske spomenike ali druge fizične strukture ali medsebojnimi vplivi med temi dejavniki ter tudi vplivi na kulturno dediščino ali družbeno-gospodarske pogoje, ki so posledica sprememb teh dejavnikov zaradi spremembe, katere fizični izvor je v celoti ali delno na območju v sodni pristojnosti druge pogodbenice.

            Člen 2
      Cilj Sporazuma
      Pogodbenice sodelujejo za zagotovitev celostnega varstva ekosistema in trajnostnega razvoja območja Prespanskega parka, vključno z razvojem celostnih načrtov upravljanja povodij v skladu z mednarodnimi standardi in standardi Evropske unije.
      DRUGI DEL

         NAČELA SODELOVANJA

      Člen 3
      Temeljne obveznosti
      1.   Za izpolnitev ciljev iz člena 2, pogodbenice samostojno in v medsebojnem sodelovanju sprejmejo potrebne ukrepe in uporabijo najboljše razpoložljive tehnologije na podlagi suverene enakosti, ozemeljske celovitosti, medsebojnih koristi in dobre vere, da:

                  (a)

                  preudarno upravljajo kakovost in količino vode Prespanskih jezer, pri čemer posebno pozornost namenijo gladini vode obeh jezer;

                  (b)

                  preprečujejo, nadzirajo in zmanjšujejo onesnaževanje voda na območju Prespanskih jezer;

                  (c)

                  varujejo in ohranjajo biotsko raznovrstnost območja z zavarovanjem zlasti endemičnih, redkih, prizadetih ali ogroženih rastlinskih in živalskih vrst ter obnovo in upravljanjem občutljivih habitatov ter ekosistemov in ekosistemskih storitev na podlagi mednarodne zakonodaje in zakonodaje EU, vključno z Direktivo 92/43/EGS in Direktivo 2009/147/ES ter politiko EU o biotski raznovrstnosti;

                  (d)

                  zavarujejo prst pred erozijo, izčrpanostjo, zastrupitvijo in onesnaženjem;

                  (e)

                  zagotovijo, spodbujajo in nadzirajo preudarno rabo naravnih virov in trajnostni razvoj območja Prespanskega parka;

                  (f)

                  preprečijo vnašanje in gojenje tujih živalskih in rastlinskih vrst;

                  (g)

                  učinkovito urejajo dejavnosti, ki imajo ali bi lahko imele negativen vpliv na območju Prespanskih jezer, da se takšni vplivi preprečijo ali zmanjšajo.

            2.   Zato pogodbenice:

                  (a)

                  oblikujejo in izvajajo celostne načrte in programe upravljanja za varstvo in trajnostni razvoj območja v skladu s strateškim akcijskim načrtom za trajnostni razvoj Prespanskega parka;

                  (b)

                  oblikujejo skladne strategije za prostorske načrte, urbanistične načrte in druge načrte za rabo tal ter načrte za upravljanje zavarovanih območij, da se zagotovi gospodarjenje s porečji v skladu z načelom trajnostnega razvoja in boljšega varstva, ki je potrebno za območje, na podlagi mednarodne zakonodaje in zakonodaje EU, vključno z Direktivo 92/43/EGS in Direktivo 2009/147/ES;

                  (c)

                  potrdijo in dosledno uporabljajo okoljske standarde in merila za razvodje, kot je opisano v členu 4;

                  (d)

                  sprejmejo in izvajajo pravne, upravne, ekonomske, finančne in tehnične ukrepe, da se zagotovijo:

                              (i)

                              čim obsežnejša uporaba trajnostnega kmetijstva in manj intenzivna vzreja živali glede na zmogljivost območja in ribiške predpise v skladu s konceptom preudarne rabe;

                              (ii)

                              ravnanje z gospodinjskimi in kmetijskimi odpadki v skladu z najboljšimi razpoložljivimi tehnologijami;

                              (iii)

                              izboljšanje in posodobitev cestnih in komunikacijskih omrežij ter druge socialne infrastrukture in storitev v skladu z varstvom biotske raznovrstnosti, ohranjanjem zavarovanih območij in trajnostnim razvojem območja Prespanskega parka;

                  (e)

                  spodbujajo redno izmenjavo zamisli med pogodbenicami, ohranjajo tradicionalno arhitekturo in spomenike, razvijajo in izvajajo skupno strategijo za razvoj turizma na območju ter spodbujajo ozaveščanje javnosti in okoljsko izobraževanje kot način za doseganje lokalnih rešitev;

                  (f)

                  pospešujejo popolno in učinkovito spoštovanje pravic posameznikov v skupnosti razvodja do dostopa do okoljskih informacij, udeležbe javnosti pri odločanju glede okoljskih zadev in dostopa do pravnega varstva v takih zadevah;

                  (g)

                  vzpostavijo in vzdržujejo učinkovit in skupen standardni sistem spremljanja za opazovanje, upravljanje in nadziranje okoljskega stanja jezer in njunega razvodja;

                  (h)

                  ob nepredvidljivih dogodkih sprejmejo skupne ukrepe za njihovo hitro ocenitev in ublažitev.

            Člen 4
      Okoljski standardi in merila
      1.   Pogodbenice tega sporazuma v sodelovanju z Odborom iz člena 10 natančno določijo merila, standarde, omejitve in cilje za varstvo, ohranjanje in razvoj območja v skladu s cilji iz člena 2.
      2.   Zato pogodbenice sprejmejo ustrezne ukrepe za:

                  (a)

                  izvajanje pravnih zavez, ki izhajajo iz mednarodnih norm in standardov ter norm in standardov EU za varstvo in ohranjanje jezer in njunega razvodja;

                  (b)

                  prilagoditev ustreznih nacionalnih okoljskih standardov in meril lokalnim pogojem in zahtevam razvodja;

                  (c)

                  nujno uporabo najboljše razpoložljive tehnologije in sodobnih okoljskih praks.

            Člen 5
      Trajnostno upravljanje voda
      Pogodbenice se strinjajo, da bodo sodelovale pri trajnostnem upravljanju voda na območju Prespanskega parka. To vključuje celostno upravljanje površinskih in podzemnih vodnih virov na ravni povodja v skladu z Direktivo 2000/60/ES in povezanimi direktivami za zagotovitev:

                  (a)

                  zadostne količine vode, ki je ustrezne kakovosti za pitje;

                  (b)

                  zadostne količine vode, ki je ustrezne kakovosti za ohranjanje, varstvo in po potrebi obnovitev naravnih vodnih ekosistemov, vključno z mokrišči in njihovimi funkcijami;

                  (c)

                  zadostne količine vode, ki je ustrezne kakovosti za druge vrste dovoljenih uporab, ki prispevajo k trajnostnemu ekonomskemu in družbenemu razvoju lokalnih družb, pri čemer se upošteva potreba po prilagoditvi morebitnim vplivom podnebnih sprememb;

                  (d)

                  sanacije ali odpravljanja negativnih vplivov hidroloških posegov v preteklosti s posebnim poudarkom na reki Devoli – sistem malega Prespanskega jezera;

                  (e)

                  varovanja pred škodljivimi vplivi vode (poplave, erozija, itd.) z uporabo najboljših razpoložljivih tehnologij;

                  (f)

                  rešitve navzkrižja interesov zaradi različnih vrst rabe; ter

                  (g)

                  učinkovitega nadzora režima upravljanja voda, ki ga je treba vzpostaviti.

            V ta namen pogodbenice ustanovijo delovno skupino za vodo, kot je določeno v členu 14.
      Člen 6
      Izmenjava podatkov in informacij
      Pogodbenice bodo vzpostavile formalni sistem za redno izmenjavo informacij med pristojnimi organi, da se bo lažje doseglo učinkovito varstvo območja Prespanskega parka, kar vključuje izmenjavo:

                  (a)

                  kvalitativnih in kvantitativnih podatkov o vodi, vodnih ekosistemih ter pomembnih habitatih in vrstah;

                  (b)

                  izkušenj, pridobljenih z uporabo najboljših razpoložljivih tehnologij, rezultatov raziskav in razvoja s področja varstva mokrišč, upravljanja voda in ukrepov za preprečevanje, zmanjšanje in nadzor onesnaževanja.

            Člen 7
      Čezmejni vpliv
      Pogodbenice sodelujejo z namenom dogovora o ukrepih, katerih cilj je zavarovanje neokrnjenosti okolja in zlasti vode na območju ter odprava ali zmanjšanje čezmejnih vplivov na okolje, ki jih povzročajo človeške dejavnosti. Pogodbenice sodelujejo zlasti pri razvijanju in uporabi ustreznih postopkov za presojo vpliva na okolje v območju, in sicer v skladu s Konvencijo iz Espooja o presoji čezmejnih vplivov na okolje v čezmejnem smislu, katere podpisnice so.
      Člen 8
      Sodelovanje z mednarodnimi organizacijami in donatorji
      Pogodbenice pri izvajanju tega sporazuma iščejo partnerje na lokalni, nacionalni in mednarodni ravni ter sodelujejo zlasti z:

                  —

                  Ramsarsko konvencijo in pobudo MedWet;

                  —

                  Programom Združenih narodov za razvoj (UNDP);

                  —

                  Globalnim skladom za okolje (GEF);

                  —

                  dvostranskimi donatorji, dejavnimi v regiji, kot so KfW, GTZ in SDC;

                  —

                  Organizacijo Združenih narodov za izobraževanje, znanost in kulturo (Unesco);

                  —

                  Mednarodno zvezo za ohranjanje narave in naravnih virov (IUCN);

                  —

                  institucijami Evropske unije;

                  —

                  ter drugimi.

            TRETJI DEL

         MEHANIZMI SODELOVANJA

      Člen 9
      Visoka raven
      Ministrstva za okolje treh držav pogodbenic in predstavnik EU se redno srečujejo, da pregledajo napredek pri izvajanju tega sporazuma in doseganju ciljev iz člena 2, pregledajo delo Odbora za upravljanje Prespanskega parka in pomožnih organov, določijo program skupnih dejavnosti na območju Prespanskega parka za naslednje obdobje ter zagotovijo politične smernice. Ta srečanja bodo potekala vsaj vsaki dve leti, razen če pogodbenice določijo drugače, ali na pisno zahtevo katere koli od pogodbenic, pri čemer je kraj srečanja v eni od treh pogodbenic po načelu rotacije.
      Člen 10
      Odbor za upravljanje Prespanskega parka
      1.   Za zagotovitev učinkovitosti pri doseganju ciljev in zavez iz tega sporazuma pogodbenice ustanovijo Odbor za upravljanje Prespanskega parka.
      2.   Odbor za upravljanje Prespanskega parka ima mednarodno pravno sposobnost večstranske institucije, ki je potrebna za izvajanje nalog, vključno z ohranjanjem odnosov z donatorji, da se zagotovijo projekti in donacije, ki se bodo uporabili pri izvajanju tega sporazuma.
      3.   Odbor za upravljanje Prespanskega parka sestavljajo:

                  (a)

                  po en predstavnik ministrstva za okolje vsake države pogodbenice in en predstavnik Evropske unije;

                  (b)

                  po en predstavnik lokalnih skupnosti v prespanski regiji iz vsake države pogodbenice;

                  (c)

                  po en predstavnik okoljskih nevladnih organizacij iz vsake države pogodbenice, ki opravljajo pomembne lokalne dejavnosti na prespanskem območju;

                  (d)

                  po en predstavnik lokalnih organov za upravljanje zavarovanih območij iz vsake države pogodbenice;

                  (e)

                  stalni opazovalec iz pobude MedWet Konvencije o močvirjih (Ramsar);

                  (f)

                  stalni opazovalec iz Odbora za upravljanje Ohridskega jezera.

            Predstavniki pogodbenic v Odboru so uradno imenovani v treh mesecih od začetka veljavnosti tega sporazuma.
      4.   Odbor se sestaja redno (dvakrat letno). Izredno srečanje Odbora se skliče na zahtevo ene od pogodbenic.
      5.   Vsako koledarsko leto se kraj rednih srečanj izmenjuje med tremi državami pogodbenicami po načelu rotacije. Zato sta dve zaporedni redni srečanji v posamezni državi na vsake tri leta. Redna srečanja pa morajo biti po možnosti organizirana v prespanski regiji.
      6.   Srečanju predseduje predstavnik države pogodbenice, v kateri je organizirano srečanje. Pri mandatu predsednika se upošteva letna rotacija iz odstavka 5.
      7.   Delo v Odboru bo potekalo v angleškem jeziku.
      8.   Odbor na svojem prvem srečanju sprejme notranja pravila o organizaciji in poslovnik.
      9.   Odbor lahko na srečanje povabi strokovnjake, odvisno od teme srečanja, in oblikuje delovne skupine za posamezna vprašanja, v katerih sodelujejo strokovnjaki in uradniki. V skladu s tem sporazumom (člen 14) se ustanovi prva delovna skupina za vprašanja o upravljanju voda.
      10.   Štiri leta po začetku delovanja Odbora za upravljanje Prespanskega parka se njegovo delovanje in učinkovitost pregledata na visoki ravni iz člena 9, njegova sestava in obseg pooblastil pa se po potrebi prilagodijo v skladu s členom 17 tega sporazuma.
      Člen 11
      Naloge Odbora za upravljanje
      Odbor za upravljanje Prespanskega parka:

                  1.

                  spremlja in usklajuje dejavnosti, ki se izvajajo za varstvo in trajnostni razvoj območja Prespanskega parka pri izvajanju tega sporazuma in strateškega akcijskega načrta za trajnostni razvoj Prespanskega parka;

                  2.

                  opredeli nadaljnje korake in nujna dejanja, ukrepe in dejavnosti za izvajanje tega sporazuma ter jih priporoči pogodbenicam in drugim zainteresiranim udeležencem, pri čemer jih povabi k sodelovanju, usklajevanju in izvajanju skupnih projektov. Natančneje, Odbor pomaga pogodbenicam pri izvajanju in zagotavljanju večje učinkovitosti tega sporazuma s pripravo priporočil in mnenj o:

                              (a)

                              oblikovanju in uporabi standardov, okoljskih meril in zahtev, ki se bodo uporabili kot podlaga za doseganje celovitega varstva in trajnostnega razvoja jezer in njunega razvodja;

                              (b)

                              dokončnem oblikovanju regulativnega okvira na območju razvodja, vključno s prostorskimi načrti in uredbami o zavarovanih območjih ter načrti upravljanja;

                              (c)

                              pripravi in uporabi strategij, celostnih načrtov in programov upravljanja, ki jih je treba izvesti na območju Prespanskega parka ter vplivajo ali bi lahko vplivali na doseganje ciljev tega sporazuma;

                              (d)

                              uporabi programa učinkovitega spremljanja za opazovanje, upravljanje in nadziranje stanja okolja ter površinskih in podzemnih vodnih teles;

                              (e)

                              opredelitvi prednostnih usmeritev in programov znanstvenih študij in raziskav za varstvo in trajnostni razvoj območja Prespanskega parka ter spodbujanju objave strokovnih informacij;

                              (f)

                              zbiranju, pripravi in objavi okoljskih informacij o območju Prespanskih jezer;

                              (g)

                              spodbujanju sodelovanja javnosti, nevladnih organizacij in drugih zainteresiranih strani pri varstvu jezer in njunega razvodja;

                  3.

                  spodbuja usklajevanje načrtovanja in dejavnosti, ki imajo čezmejen vpliv in jih izvajajo lokalni organi za upravljanje zavarovanih območij v treh zadevnih državah;

                  4.

                  oceni rezultate ukrepov, ki se izvajajo, v skladu s cilji iz člena 2 ter razširja svoje ugotovitve;

                  5.

                  deluje kot usmerjevalni organ za Globalni sklad za okolje (GEF) ter druge podobne programe in projekte, povezane z območjem;

                  6.

                  opredeli in predlaga mogoče vire financiranja na nacionalni, evropski in mednarodni ravni za potrebna dejanja, ukrepe in projekte;

                  7.

                  zbira vse dostopne informacije o jezerih in njunem razvodju, prosi vladne ustanove, organe in nevladne organizacije (NGO) za predloge in jih od njih prejema z namenom izboljšanja dela in večje zavezanosti pogodbenic k izvajanju Sporazuma;

                  8.

                  pripravi in objavi letno poročilo o stanju okolja za območje Prespanskega parka, ki vključuje oddelek z opisom dela Odbora;

                  9.

                  se poveže z Odborom za upravljanje Ohridskega jezera, pridobi status opazovalca na srečanjih tega odbora in s tem odborom usklajuje ukrepe za doseganje najboljših rezultatov pri varstvu in trajnostnem razvoju širše regije;

                  10.

                  po potrebi prispeva k procesu za trajnostno upravljanje razširjenega dialoga o povodju reke Drine;

                  11.

                  prispeva k mobilizaciji sredstev pogodbenic in po potrebi mednarodne skupnosti za upravljanje tveganj in ublažitev negativnih vplivov v primeru nepričakovanih dogodkov, kot so poplave, gozdni požari in druge naravne nesreče ali nesreče, ki jih povzroči človek, ter k zaščiti ranljivih ekosistemov na zadevnem območju ter njihovih funkcij in storitev pred vplivi podnebnih sprememb.

            Člen 12
      Odločitve Odbora za upravljanje
      1.   Odločitve Odbora se sprejemajo soglasno. Če se soglasje ne doseže, se zadeva predloži v obravnavo na visoki ravni.
      2.   Odbor svoja priporočila predloži pogodbenicam.
      3.   Vsaka pogodbenica izvaja priporočila Odbora v skladu z nacionalno zakonodajo in redno poroča Odboru o ukrepih, ki jih je sprejela za njihovo izvajanje.
      4.   Če pogodbenica ni sposobna ali je le delno sposobna izvajati priporočilo Odbora, mora o tem obvestiti Odbor, pojasniti razloge za neizvajanje ter predlagati način in časovni okvir izvajanja.
      5.   Odbor vodi evidenco sprejetih odločitev.
      Člen 13
      Sekretariat
      1.   Odboru pri izpolnjevanju obveznosti pomaga pomožni tehnični organ, torej Sekretariat.
      2.   Sekretariat sestavljajo tri osebe, in sicer po ena oseba iz vsake države pogodbenice, ki jo imenuje ministrstvo za okolje, vodi pa ga strokovnjak za čezmejno sodelovanje na zavarovanih območjih in pri upravljanju povodja, ki ga Odbor izbere na podlagi mednarodnega razpisa.
      3.   Pri delu Sekretariata se upoštevajo odločitve Odbora za upravljanje, nadzira pa ga predsednik Odbora.
      4.   Sekretariat ima naslednje posebne naloge, ki jih izvaja ob upoštevanju razpoložljivih proračunskih sredstev:

                  (a)

                  priprava letnega delovnega načrta Odbora za upravljanje Prespanskega parka s podrobnim proračunom in delovnih načrtov v zvezi s posameznimi vprašanji (npr. komunikacijski načrt) s podrobnimi proračuni ter nadaljnje spremljanje njihovega izvajanja;

                  (b)

                  priprava ali pomoč pri pripravi srečanj v okviru tega sporazuma;

                  (c)

                  spodbujanje posvetovanj o politiki in drugih pomembnih zadevah v zvezi s tem sporazumom med zainteresiranimi stranmi ter posvetovanj delovnih skupin in/ali strokovnih skupin na ravni oblikovanja politike in tehnični ravni;

                  (d)

                  zbiranje, ocenjevanje in razširjanje podatkov in informacij o zakonodaji, ukrepih in dejavnostih, ki imajo ali bi lahko imele velik vpliv na doseganje ciljev iz člena 2;

                  (e)

                  nadaljnje spremljanje skupnih projektov;

                  (f)

                  priprava, vrednotenje, objava in spodbujanje znanstvenih raziskav in sodelovanja na območju Prespanskega parka;

                  (g)

                  stiki in srečanja z donatorji; priprava ali pomoč pri pripravi projektne dokumentacije;

                  (h)

                  prevajanje ključnih dokumentov; tehnična in administrativna pomoč predstavnikom lokalne skupnosti;

                  (i)

                  zastopanje Odbora na mednarodnih forumih;

                  (j)

                  vse druge obveznosti, ki mu jo dodeli Odbor.

            5.   Po načelu rotacije in za obdobje štirih let ali dokler Odbor ne odloči drugače, je sedež Sekretariata v Aghios Germanosu v Grčiji.
      6.   Odbor lahko z državo gostiteljico sklene sporazum o sedežu v zvezi z izvajanjem svojih funkcij.
      Člen 14
      Delovna skupina za upravljanje voda
      1.   Odbor za upravljanje Prespanskega parka v skladu z določbami iz člena 10 ustanovi delovno skupino za upravljanje voda.
      2.   Države pogodbenice po posvetovanju imenujejo organe in telesa, ki so pristojni za upravljanje voda v delu Prespanskega parka na njihovem ozemlju in so člani te delovne skupine, ter o tem imenovanju obvestijo predsednika Odbora za upravljanje Prespanskega parka.
      3.   Delovna skupina za upravljanje voda predlaga priporočila na podlagi načel celostnega upravljanja povodja, kot so izražena v okvirni direktivi EU o vodah (2000/60/ES), sprejme pa jih Odbor za upravljanje.
      4.   Posebne naloge in mandat delovne skupine se opredelijo po posvetovanjih med državami pogodbenicami.
      5.   Operativne stroške delovne skupine za upravljanje voda (udeležba na srečanjih in njihova organizacija) krije grško ministrstvo za okolje, energijo in podnebne spremembe, in sicer za obdobje štirih let po začetku veljavnosti tega sporazuma.
      Člen 15
      Stroški skupnih organov
      1.   Izvajanje delovnega načrta Odbora za upravljanje Prespanskega parka se financira z rednimi letnimi prispevki pogodbenic in iz drugih virov.
      2.   Vsaka pogodbenica načeloma krije stroške, povezane z udeležbo svojih nacionalnih članov na srečanjih Odbora, sekretariata in delovnih skupin, z izjemo člena 14(5).
      3.   Pogodbenica, na ozemlju katere se organizira srečanje Odbora, krije stroške organizacije srečanja.
      4.   Sekretariat pripravi letni proračun, ki zajema njegove stroške, in ga predloži v odobritev Odboru, pri čemer se financira z rednimi letnimi prispevki držav pogodbenic in iz drugih virov. Poslovne prostore zagotovi pogodbenica, v kateri se nahaja sekretariat, stroški teh prostorov pa se običajno ne krijejo iz proračuna.
      ČETRTI DEL

         REŠEVAJE SPOROV

      Člen 16
      V primeru spora med pogodbenicami glede razlage ali uporabe tega sporazuma pogodbenice poiščejo rešitev s pogajanji ali na kateri koli drug način mednarodnega reševanja sporov, ki je zanje sprejemljiv.
      PETI DEL

         KONČNE DOLOČBE

      Člen 17
      Spremembe Sporazuma
      1.   Vsaka pogodbenica lahko predlaga spremembe tega sporazuma.
      2.   Vsaka sprememba tega sporazuma se sprejme soglasno. Spremembe začnejo veljati v skladu s postopkom iz člena 18(2).
      Člen 18
      Začetek veljavnosti
      1.   Ta sporazum ratificira vsaka pogodbenica v skladu z nacionalnimi postopki.
      2.   Ta sporazum začne veljati na dan prejema zadnjega pisnega uradnega obvestila, s katerim se pogodbenice medsebojno uradno obvestijo o ratifikaciji Sporazuma.
      Člen 19
      Povezanost z drugimi sporazumi
      1.   Nobena določba v tem sporazumu ne vpliva na pravice ali obveznosti pogodbenice, ki izhajajo iz katerega koli sporazuma, ki velja na dan začetka veljavnosti tega sporazuma. Nobena določba v tem sporazumu ne vpliva na pravice ali obveznosti pogodbenice, ki izhajajo iz zakonodaje EU.
      2.   Za namene izvajanja tega sporazuma lahko pogodbenice sklenejo dvostranske ali tristranske sporazume ali ureditve, ki niso v nasprotju s tem sporazumom.
      Člen 20
      Veljavnost sporazuma in odstop pogodbenice
      Ta sporazum velja za nedoločen čas, razen če ena od pogodbenic po diplomatski poti pisno uradno obvesti o svojem odstopu, pri čemer Sporazum preneha veljati v šestih mesecih od datuma takega pisnega uradnega obvestila. To prenehanje ne vpliva na veljavnost katere koli ureditve ali projekta, ki se izvaja v skladu s tem sporazumom.

         V Piliju, 2. februarja 2010, v štirih izvirnih izvodih v angleškem jeziku, pri čemer so vsi izvodi enako verodostojni.

            V POTRDITEV NAVEDENEGA so spodaj podpisani pooblaščenci podpisali ta sporazum.


title: 2013/624/EU: Sklep Evropskega parlamenta z dne 17. aprila 2013 o razrešnici glede izvrševanja proračuna Evropskega skupnega podjetja za ITER in razvoj fuzijske energije za proračunsko leto 2011#Resolucija Evropskega parlamenta z dne 17. aprila 2013 s pripombami, ki so del sklepa o razrešnici glede izvrševanja proračuna Evropskega skupnega podjetja za ITER in razvoj fuzijske energije za proračunsko leto 2011

text:
               16.11.2013

               SL

               Uradni list Evropske unije

               L 308/363

         SKLEP EVROPSKEGA PARLAMENTA
   z dne 17. aprila 2013
   o razrešnici glede izvrševanja proračuna Evropskega skupnega podjetja za ITER in razvoj fuzijske energije za proračunsko leto 2011
   (2013/624/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropskega skupnega podjetja za ITER in razvoj fuzijske energije za proračunsko leto 2011,

               —

               ob upoštevanju poročila Računskega sodišča o letnih računovodskih izkazih Evropskega skupnega podjetja za ITER in razvoj fuzijske energije za proračunsko leto 2011 z odgovori agencije (1),

               —

               ob upoštevanju zaključkov skupne delegacije Odbora Evropskega parlamenta za proračun in Odbora Evropskega parlamenta za proračunski nadzor pri podjetju ITER v Cadaracheju od 16. do 18. maja 2011,

               —

               ob upoštevanju priporočila Sveta z dne 12. februarja 2013 (05755/2013 – C7-0040/2013),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Odločbe Sveta 2007/198/Euratom z dne 27. marca 2007 o ustanovitvi Evropskega skupnega podjetja za ITER in razvoj fuzijske energije ter dodelitvi prednosti le-temu (4), zlasti člena 5(3),

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0077/2013),

               1.

               podeli razrešnico direktorju Evropskega skupnega podjetja za ITER in razvoj fuzijske energije glede izvrševanja proračuna skupnega podjetja za proračunsko leto 2011;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje direktorju Evropskega skupnega podjetja za ITER in razvoj fuzijske energije, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 6, 10.1.2013, str. 36.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 90, 30.3.2007, str. 58.

      (5)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 17. aprila 2013
      s pripombami, ki so del sklepa o razrešnici glede izvrševanja proračuna Evropskega skupnega podjetja za ITER in razvoj fuzijske energije za proračunsko leto 2011
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropskega skupnega podjetja za ITER in razvoj fuzijske energije za proračunsko leto 2011,

                  —

                  ob upoštevanju poročila Računskega sodišča o letnih računovodskih izkazih Evropskega skupnega podjetja za ITER in razvoj fuzijske energije za proračunsko leto 2011 z odgovori agencije (1),

                  —

                  ob upoštevanju zaključkov skupne delegacije Odbora Evropskega parlamenta za proračun in Odbora Evropskega parlamenta za proračunski nadzor pri podjetju ITER v Cadaracheju od 16. do 18. maja 2011,

                  —

                  ob upoštevanju priporočila Sveta z dne 12. februarja 2013 (05755/2013 – C7-0040/2013),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

                  —

                  ob upoštevanju Odločbe Sveta 2007/198/Euratom z dne 27. marca 2007 o ustanovitvi Evropskega skupnega podjetja za ITER in razvoj fuzijske energije ter dodelitvi prednosti le-temu (4), zlasti člena 5(3),

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor (A7-0077/2013),

                  A.

                  ker je bilo Evropsko skupno podjetje za ITER in razvoj fuzijske energije (v nadaljnjem besedilu: skupno podjetje) ustanovljeno marca 2007 za obdobje 35 let,

                  B.

                  ker je skupno podjetje začelo samostojno delovati marca 2008,

                  C.

                  ker Računsko sodišče navaja, da je prejelo zadostno zagotovilo o zanesljivosti letnih računovodskih izkazov skupnega podjetja za proračunsko leto 2011 ter o zakonitosti in pravilnosti z njimi povezanih transakcij,

                  D.

                  ker je Računsko sodišče 9. oktobra 2008 podalo mnenje št. 4/2008 o finančni uredbi skupnega podjetja,

                  E.

                  ker je bilo ob ustanovitvi skupnega podjetja predvideno, da naj bi njegova okvirna skupna sredstva, potrebna za obdobje od leta 2007 do leta 2014, znašala 9 653 000 000 EUR;

         Upravljanje proračuna in finančno poslovodenje

                  1.

                  ugotavlja, da letni računovodski izkazi skupnega podjetja v vseh pomembnih vidikih pošteno predstavljajo njegovo finančno stanje na dan 31. decembra 2011 ter rezultate njegovega poslovanja in denarne tokove za leto, ki se je takrat končalo, v skladu z določbami njegove finančne uredbe;

                  2.

                  potrjuje, da so transakcije, povezane z letnimi računovodskimi izkazi skupnega podjetja za proračunsko leto 2011, v vseh pomembnih vidikih zakonite in pravilne;

                  3.

                  ugotavlja, da je bila stopnja porabe za razpoložljive obveznosti in plačila 99,7-odstotna oziroma 85,7-odstotna; poudarja, da je bilo 42 % od 611 000 000 milijonov EUR odobritev za prevzem obveznosti, ki so bile na voljo za operativne dejavnosti, izvršenih preko neposrednih posameznih prevzetih obveznosti, preostalih 58 % pa preko skupnih prevzetih obveznosti.

                  4.

                  pozdravlja, da so bile leta 2010 sprejete spremembe za izboljšanje načrta upravljanja, s katerim so se ločile finančne in operativne funkcije, in da so bili na podlagi tega leta 2011 imenovani vodja oddelka ITER, vodja uprave ter vodja enote za proračun in finance;

                  5.

                  obžaluje, da je notranji revizor skupnega podjetja izrazil pomisleke o finančnih tokovih in zlasti o ločitvi dolžnosti; poziva skupno podjetje, naj brez odlašanja vzpostavi primerno sistemizacijo finančnih tokov in loči vse medsebojno neskladne dolžnosti;

                  6.

                  od skupnega podjetja pričakuje, da bo:

                              —

                              v celoti izvedlo in izkoristilo integrirano orodje za upravljanje proračunskih, finančnih in operativnih podatkov,

                              —

                              v celoti izvedlo akcijske načrte, ki jih je skupno podjetje sprejelo v odziv na notranje revizije finančnih krogov, upravljanja nepovratnih sredstev in pogodb s strokovnjaki,

                              —

                              računovodja dokončno potrdil računovodske sisteme,

                              —

                              sprejelo celostno strategijo naknadnih revizij za nepovratna sredstva in operativne pogodbe,

                              —

                              opravilo oceno obvladovanja tveganja na ravni podjetja;

         Javno naročanje in nepovratna sredstva

                  7.

                  poudarja, kot je že navedlo Računsko sodišče v svojem poročilu za leto 2010, da si mora skupno podjetje bolj prizadevati za povečanje konkurence, saj je bilo število ponudb za postopke operativnih javnih naročil, podpisanih leta 2011, še vedno majhno, povprečno je namreč zajemalo dve ponudbi, medtem ko je bilo za nepovratna sredstva v povprečju prejet le en predlog na razpis; potrjuje, da delo skupnega podjetja zaznamuje nabava tehnološko visoko razvitih komponent, ki niso bile še nikoli izgrajene in nimajo nobene tržne vrednosti, namenjene pa so izgradnji eksperimentalnega fuzijskega reaktorja na izjemno kompleksnem trgu, na katerem prevladujejo monopolne ali oligopolne razmere; poudarja, da si mora skupno podjetje pri vseh morebitnih nakupih prizadevati za cenovno primerne ponudbe;

                  8.

                  obžaluje, da v enem primeru odločitev o razveljavitvi odprtega postopka in uporabi postopka s pogajanji ni bila ustrezno utemeljena, v drugem primeru pa se je skupno podjetje odločilo za pogajanja z dvema podjetjema, ki sta oddali ponudbi v okviru odprtega postopka (čeprav ena od njiju ni bila tehnično skladna); obžaluje tudi, da v nekem drugem primeru niso bili ustrezno utemeljeni niti izbira postopka s pogajanji niti količine in pogodbena cena;

                  9.

                  je zaskrbljen, ker je revizija Računskega sodišča potrdila ugotovitve notranje revizije, izvedene leta 2011 na področju javnega naročanja, zlasti v naslednjih točkah:

                              —

                              predhodno informativno obvestilo se ne uporablja kot instrument za povečanje vnaprejšnjega oglaševanja prihodnjih razpisov,

                              —

                              ni sistema za spremljanje in obvladovanje sprememb pogodbenih zahtev, da bi se lahko ugotovila in odpravila odstopanja od stroškov,

                              —

                              procesi javnega naročanja pogosto trajajo predolgo in priprava razpisne dokumentacije ni učinkovita,

                              —

                              ocene stroškov niso dobro dokumentirane.

                  10.

                  v zvezi s tem zahteva podrobno poročilo s konkretnimi predlogi za postopno odpravo naštetih pomanjkljivosti;

                  11.

                  obžaluje, da je revizija Računskega sodišča pokazala tudi, da postopki predhodne kontrole, ki se uporabljajo za plačila po pogodbah in sporazumih o nepovratnih sredstvih, niso zadostno dokumentirani;

         Revizije kontrole kakovosti in naknadne kontrole pri javnem naročanju in nepovratnih sredstvih

                  12.

                  je zaskrbljen nad dejstvom, da skupno podjetje sicer ima sistem za opravljanje revizij na ravni pogodbenih izvajalcev, da bi preverilo izpolnjevanje zahtev zagotavljanja kakovosti, vendar te revizije ne zajemajo finančnih vidikov izvajanja teh pogodb; poziva skupno podjetje, naj poskrbi za to, da bo sistem revizij s finančnimi in pogodbenimi vidiki zajemal tudi zaščito finančnih interesov skupnega podjetja;

                  13.

                  opaža, da je skupno podjetje leta 2011 začelo izvajati naknadne kontrole za oceno zakonitosti in pravilnosti porabe dodeljenih nepovratnih sredstev, vendar nima splošne strategije naknadnih kontrol, ki bi zajemale izvajanje pogodb o nepovratnih sredstvih in javnih naročil; poziva skupno podjetje, naj določi in izvaja splošno strategijo naknadnih kontrol, ki bo v celoti zajela njegova razširjena proračunska sredstva;

         Pravice intelektualne lastnine in industrijska politika

                  14.

                  potrjuje, da je Upravni odbor 28. marca 2012 sprejel politiko skupnega podjetja o pravicah intelektualne lastnine in širjenju informacij; vendar ugotavlja, da Upravni odbor še ni sprejel industrijske politike, ki jo zahteva statut;

         Zamude pri plačilih članarin

                  15.

                  obžaluje, da je 12 članic zamujalo s plačili članarin za leto 2011;

                  16.

                  meni, da je bistvenega pomena, da vse članice skupnega podjetja spoštujejo rok za plačilo članarin; podpira dejstvo, da je upravni odbor odobril ukrepe, da se ob zamudi plačila zaračunajo obresti k letni članarini;

         Služba Komisije za notranjo revizijo

                  17.

                  ugotavlja, da je upravni odbor 25. novembra 2011 sprejel Listino o delu službe Komisije za notranjo revizijo, skupaj z usklajenim strateškim načrtom revizij za obdobje 2012–2014 in da so bila finančna pravila ustrezno spremenjena tako, da zdaj vsebujejo določbe okvirne uredbe o pooblastilih notranjega revizorja Komisije; spominja, da je skupno podjetje začelo samostojno delovati marca 2008;

         Finančna uredba in pravila za njeno izvajanje

                  18.

                  pozdravlja, da je upravni odbor skupnega podjetja na svoji seji 1. junija 2011 sklenil, da sprejme večino opažanj Računskega sodišča (37 priporočil je bilo sprejetih v celoti, 11 jih je bilo sprejetih s pripombami, samo dve pa sta bili zavrnjeni), podanih v mnenju št. 4/2008 o finančni uredbi za Evropsko skupno podjetje za ITER in razvoj fuzijske energije (fuzija za energijo);

                  19.

                  opaža, da Računsko sodišče meni, da se nekatere določbe izvedbenih pravil skupnega podjetja brez dovolj utemeljenega razloga razhajajo od izvedbenih pravil finančne uredbe Unije; pozdravlja pojasnilo skupnega podjetja, da izvedbena pravila zagotavljajo ustrezne smernice za izvajanje dejavnosti skupnega podjetja, kar zadeva na primer pogoje za najemanje in odobritev posojil ali pravila za vrednotenje prispevkov v blagu;

         Prispevek Unije k fazi izgradnje ITER

                  20.

                  opozarja, da je Svet 2010 spremenil proračunsko oceno prispevka skupnega podjetja za fazo izgradnje v višini 6 600 000 000 EUR (vrednost iz leta 2008), s čimer se je prvotna ocena podvojila; je zaskrbljen, ker skupno podjetje poskuša vse doslej nastale stroške prilagoditi vrednostim iz leta 2008, da bi lahko ugotovilo potencialna razhajanja od te proračunske ocene; je seznanjen, da je skupno podjetje uvedlo orodje za redno spremljanje veljavnosti ocen in poročanje o potencialnih odstopanjih; pričakuje, da bo skupno podjetje organ za podelitev razrešnice obvestilo o rezultatih te analize;

         Sporazum z državo gostiteljico

                  21.

                  priznava, da čeprav sta Kraljevina Španija in skupno podjetje podpisala gostiteljski sporazum o lokaciji, podpori, privilegijih in imunitetah, skupno podjetje še vedno nima dostopa do stalnih prostorov; vendar ugotavlja, da skupno podjetje še naprej uporablja začasne prostore, ki jih plačuje Kraljevina Španija;

         Druge zadeve

                  22.

                  ponovno poziva Računsko sodišče, naj v razumnem roku Parlamentu zagotovi posebno poročilo o skupnih vprašanjih, ki se pojavljajo zaradi značilnosti skupnih podjetij in ki bi jih skupna podjetja morala obravnavati s svojimi partnerji, da bi zagotovila njihovo dodano vrednost in učinkovito izvajanje raziskovalnih, tehnološko razvojnih in demonstracijskih programov Unije; prav tako ugotavlja, da bi moralo to poročilo vsebovati oceno učinkovitosti ustanovitve in strukture skupnih podjetij.

         (1)  UL C 6, 10.1.2013, str. 36.

         (2)  UL L 248, 16.9.2002, str. 1.

         (3)  UL L 298, 26.10.2012, str. 1.

         (4)  UL L 90, 30.3.2007, str. 58.

         (5)  UL L 357, 31.12.2002, str. 72.


title: 2013/558/EU: Sklep Evropskega parlamenta z dne 17. aprila 2013 o razrešnici glede izvrševanja proračuna Prevajalskega centra za organe Evropske unije za proračunsko leto 2011#Resolucija Evropskega parlamenta z dne 17. aprila 2013 s pripombami, ki so del Sklepa o razrešnici glede izvrševanja proračuna Prevajalskega centra za organe Evropske unije za proračunsko leto 2011

text:
               16.11.2013

               SL

               Uradni list Evropske unije

               L 308/169

         SKLEP EVROPSKEGA PARLAMENTA
   z dne 17. aprila 2013
   o razrešnici glede izvrševanja proračuna Prevajalskega centra za organe Evropske unije za proračunsko leto 2011
   (2013/558/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Prevajalskega centra za organe Evropske unije za proračunsko leto 2011,

               —

               ob upoštevanju poročila Računskega sodišča o letnih računovodskih izkazih Prevajalskega centra za organe Evropske unije za proračunsko leto 2011 z odgovorom Centra (1),

               —

               ob upoštevanju priporočila Sveta z dne 12. februarja 2013 (05753/2013 – C7-0041/2013),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

               —

               ob upoštevanju Uredbe Sveta (ES) št. 2965/94 z dne 28. novembra 1994 o ustanovitvi Prevajalskega centra za organe Evropske unije (4), zlasti člena 14 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0069/2013),

               1.

               podeli razrešnico direktorici Prevajalskega centra za organe Evropske unije glede izvrševanja proračuna Centra za proračunsko leto 2011;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del Sklepa, posreduje direktorici Prevajalskega centra za organe Evropske unije, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 388, 15.12.2012, str. 12.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 314, 7.12.1994, str. 1.

      (5)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 17. aprila 2013
      s pripombami, ki so del Sklepa o razrešnici glede izvrševanja proračuna Prevajalskega centra za organe Evropske unije za proračunsko leto 2011
      EVROPSKI PARLAMENT,

                  —

                  ob upoštevanju končnih letnih računovodskih izkazov Prevajalskega centra za organe Evropske unije za proračunsko leto 2011,

                  —

                  ob upoštevanju poročila Računskega sodišča o letnih računovodskih izkazih Prevajalskega centra za organe Evropske unije za proračunsko leto 2011 z odgovorom Centra (1),

                  —

                  ob upoštevanju priporočila Sveta z dne 12. februarja 2013 (05753/2013 – C7-0041/2013),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

                  —

                  ob upoštevanju Uredbe Sveta (ES) št. 2965/94 z dne 28. novembra 1994 o ustanovitvi Prevajalskega centra za organe Evropske unije (4), zlasti člena 14 Uredbe,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor (A7-0069/2013),

                  A.

                  ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov Prevajalskega centra za organe Evropske unije (v nadaljevanju: Center) za proračunsko leto 2011 ter o zakonitosti in pravilnosti z njimi povezanih transakcij.

                  B.

                  ker je Parlament 10. maja 2012 direktorici Centra podelil razrešnico za izvrševanje proračuna za leto 2010 (6) ter v svoji resoluciji, priloženi Sklepu o podelitvi razrešnice, med drugim:

                              —

                              pozval Center, naj zagotovi skladnost s členom 60 finančne uredbe s sprejetjem sklepov o financiranju za odhodke iz poslovanja; center zlasti pozval, naj uvede strožji nadzor nad načrtovanjem javnih naročil,

                              —

                              pozval Center, naj analizira obstoječe podatkovne tokove in orodja za načrtovanje proračuna ter vzpostavi kontrole; glede tega ugotovil, da se proračunsko načrtovanje Centra izvaja v Excelu, kontrola podatkov pa je ročna ali sistemska, kar bi utegnilo povzročiti napake pri izračunih in načrtovanju odhodkov, navsezadnje pa neugodno vplivalo na cene Centra,

                              —

                              ugotovil, da je Center pri 12 „zelo pomembnih“ priporočilih službe za notranjo revizijo zavrnil priporočilo o finančnem poročanju; center pozval, naj organ za podelitev razrešnice obvesti o vzrokih za tako odločitev,

                  C.

                  ker je končni proračun Centra za leto 2011 znašal 51 299 000 EUR, kar je v primerjavi z letom 2010, ko je znašal 55 928 077 EUR, zmanjšanje za 8,27 %,

         Upravljanje proračuna in finančno poslovodenje

                  1.

                  ugotavlja, da proračun Centra vključuje prihodke, ki zajemajo plačila organov, za katere center dela, ter institucij in teles Unije, s katerimi se je dogovoril za sodelovanje v zameno za opravljeno delo, vključno z medinstitucionalnimi dejavnostmi, in druge prihodke;

                  2.

                  opozarja, da je proračun Centra leta 2011 znašal 51 299 000 EUR, leta 2011 pa se je realizacija proračuna zmanjšala na 1 201 339,13 EUR, kar je 85,56-odstotno znižanje v primerjavi z letom 2010, ko je znašala 8 319 397,02 EUR; poleg tega iz poročila Računskega sodišča ugotavlja, da je zmanjšanje predvsem posledica 15-odstotnega znižanja prihodkov, kar odraža novo cenovno politiko Centra, s katero naj bi se cene proizvodov prilagodile njihovim stroškom;

                  3.

                  na podlagi poročila Računskega sodišča ugotavlja, da se je akumuliran proračunski presežek z 9 231 709,81 EUR v letu 2010 zmanjšal na 2 973 348,94 EUR v letu 2011 in da je to zmanjšanje neto učinek proračunskega presežka v letu 2011 ter dodelitev v rezerve za stabilnost cen in izredne naložbe;

                  4.

                  na podlagi letnega poročila o dejavnostih Centra ugotavlja, da je bilo 46 956 800 EUR v njegovem prvotnem proračunu za leto 2011 predmet spremembe proračuna, ki ga je upravni odbor sprejel 13. oktobra 2011; je zlasti seznanjen, da je sprememba proračuna imela dvojni namen:

                              —

                              vključiti proračunski presežek iz prejšnjih let v znesku 9 231 709,81 EUR in ga uporabiti za oblikovanje dveh izrednih rezerv, ene za razvoj učinkovitejšega orodja za upravljanje zahtev za prevode (program E-CdT) (4 325 709,81 EUR) in druge za omogočanje stabilnosti cen Centra v letih 2012 in 2013 (4 906 000 EUR),

                              —

                              izvesti rebalans proračuna zaradi znatnega zmanjšanja napovedi naročnikov;

                  5.

                  poleg tega ugotavlja, da je bil znesek rezerve za stabilnost cen nižji od predlaganega, ker je bil del presežka v višini 1,8 milijona EUR porabljen za ublažitev padca prihodka zaradi strank že leta 2011, in je zato končni znesek rezerve znašal samo 7,4 milijona EUR;

         Obveznosti

                  6.

                  na podlagi letnega poročila o dejavnostih ugotavlja, da so vse obveznosti v naslovu I za leto 2011 znašale 95,12 %, kar pomeni znatno izboljšanje v primerjavi z letom 2010, ko je bilo porabljenih le 91,5 % proračuna (85 % leta 2009); poleg tega ugotavlja, da so prenosi omejeni in zajemajo samo 1,32 % obveznosti;

                  7.

                  na podlagi letnega poročila o dejavnostih ugotavlja, da so vse obveznosti v naslovu II za leto 2011 znašale 94,44 %, kar pomeni znatno izboljšanje v primerjavi z letom 2010, ko je bilo porabljenih le 86,30 % proračuna (88 % leta 2009);

                  8.

                  na podlagi letnega poročila o dejavnostih ugotavlja, da je bilo za naslov III v letu 2011 porabljenega 99,4 % proračuna, v primerjavi z 80,5 % leta 2010, visoka stopnja izvrševanja proračuna pa je rezultat zmanjšanj iz spremembe proračuna;

         Človeški viri

                  9.

                  na podlagi letnega poročila o dejavnostih ugotavlja, da je bilo do konca leta 2011 zapolnjenih 205 delovnih mest iz kadrovskega načrta, kar predstavlja 91,1 % celotnega predvidenega števila; poleg tega ugotavlja, da je bilo, v skladu s stalnimi prizadevanji Centra za čim večje izboljšanje metod dela in zmanjšanje stroškov, leta 2011 izvedeno novo preverjanje vseh delovnih mest Centra, kar je vodilo v zmanjšanje petih delovnih mest od leta 2012 dalje (če upoštevamo to zmanjšanje, bi bilo zapolnjenih 93,18 % mest iz kadrovskega načrta);

                  10.

                  ugotavlja, da so med letom štirje člani osebja uporabili možnost notranje mobilnosti in zamenjali delovno mesto v okviru Centra;

         Varstvo podatkov

                  11.

                  ugotavlja, da je Center leta 2011, da bi povečal neodvisnost te dejavnosti, imenoval novega nadzornika za varstvo podatkov; ugotavlja, da so bila na Evropskega nadzornika za varstvo podatkov pred tem leta 2011 naslovljena štiri obvestila, in sicer videonadzor, disciplinski postopek, politika proti nadlegovanju in postopek potrjevanja; poleg tega ugotavlja, da je bil primer videonadzora zaključen s pozitivnim mnenjem, za disciplinski postopek in postopek proti nadlegovanju so bile Evropskemu nadzorniku za varstvo podatkov na njegovo zahtevo posredovane dodatne informacije, glede potrjevanja pa se še vedno čaka njegov odgovor; poziva center, naj organ za podelitev razrešnice obvešča o stanju obvestil;

         Postopki za oddajo javnih naročil

                  12.

                  ugotavlja, da je center leta 2010 v skladu s členom 60 finančne uredbe pripravil načrt javnih naročil za leto 2011, ki služi kot Sklep o financiranju upravnega odbora Centra; poleg tega ugotavlja, da je načrt sestavni del delovnega programa Centra za leto 2011, ki ga je upravni odbor potrdil 27. oktobra 2010;

         Računovodski sistem

                  13.

                  ugotavlja, da je bilo maja 2012 v Centru vzpostavljeno računovodstvo na podlagi nastanka poslovnega dogodka, ki je računovodski sistem, ki ga Komisija uporablja za proračunsko računovodstvo, računovodja pa bo dokončno potrdil računovodski sistem v prvi četrtini leta 2013; poziva Center, naj organ za podelitev razrešnice obvesti o trenutnem stanju potrjevanja računovodskega sistema;

                  14.

                  sporoča, da so druge pripombe k Sklepu o razrešnici, ki so horizontalne narave, zbrane v resoluciji z dne 17. aprila 2013 (7) o uspešnosti, finančnem poslovodenju in nadzoru agencij.

         (1)  UL C 388, 15.12.2012, str. 12.

         (2)  UL L 248, 16.9.2002, str. 1.

         (3)  UL L 298, 26.10.2012, str. 1.

         (4)  UL L 314, 7.12.1994, str. 1.

         (5)  UL L 357, 31.12.2002, str. 72.

         (6)  UL L 286, 17.10.2012, str. 141.

         (7)  Sprejeta besedila, P7–TA(2013)0134 (glej stran 374 tega Uradnega lista).


title: 2010/286/: Sklep Sveta z dne 19. januarja 2010 o obstoju čezmernega primanjkljaja v Italiji

text:
               21.5.2010

               SL

               Uradni list Evropske unije

               L 125/40

         SKLEP SVETA
   z dne 19. januarja 2010
   o obstoju čezmernega primanjkljaja v Italiji
   (2010/286/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 126(6) v povezavi s členom 126(13) in člena 136 Pogodbe,
   ob upoštevanju predloga Komisije,
   ob upoštevanju pripomb, ki jih je predložila Italija,
   ob upoštevanju naslednjega:

               (1)

               V skladu s členom 126(1) Pogodbe o delovanju Evropske unije se države članice izogibajo čezmernemu javnofinančnemu primanjkljaju.

               (2)

               Pakt za stabilnost in rast temelji na cilju zdravih javnih financ kot sredstvu za izboljšanje pogojev za stabilnost cen in za močno trajnostno rast, ki prispeva k ustvarjanju delovnih mest.

               (3)

               Postopek v zvezi s čezmernim primanjkljajem iz člena 126 Pogodbe o delovanju Evropske unije, kakor je pojasnjen v Uredbi Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (1) (ki je del Pakta za stabilnost in rast), določa da se sprejme sklep o obstoju čezmernega primanjkljaja. Uredba (ES) št. 1467/97 uvaja tudi določbe o izvajanju člena 104 Pogodbe o ustanovitvi Evropske skupnosti, ki je postal člen 126 Pogodbe o delovanju Evropske unije. Protokol o postopku v zvezi s čezmernim primanjkljajem, ki je priloga k Pogodbi o delovanju Evropske unije, vsebuje dodatne določbe glede izvajanja postopka v zvezi s čezmernim primanjkljajem. Uredba Sveta (ES) št. 479/2009 (2) določa podrobna pravila in opredelitve za uporabo določb navedenega protokola.

               (4)

               Leta 2005 je bil Pakt za stabilnost in rast prenovljen, da bi se okrepili njegova učinkovitost in gospodarski temelji ter ohranila dolgoročna vzdržnost javnih financ. Cilj prenove pakta je bil zagotoviti, da se v vseh fazah postopka v zvezi s čezmernim primanjkljajem v celoti upošteva predvsem gospodarsko in proračunsko ozadje. Na ta način Pakt za stabilnost in rast zagotavlja okvir, ki podpira politike vlad za hitro ponovno vzpostavitev trdnih proračunskih stanj, pri tem pa upošteva gospodarske razmere.

               (5)

               V skladu s členom 104(5) Pogodbe o ustanovitvi Evropske skupnosti, ki je postal člen 126(5) Pogodbe o delovanju Evropske unije, mora Komisija Svetu predložiti mnenje, če meni, da v državi članici obstaja čezmerni primanjkljaj ali tveganje zanj. Komisija je na podlagi svojega poročila v skladu s členom členu 104(3) Pogodbe o ustanovitvi Evropske skupnosti, ki je postal člen 126(3) Pogodbe o delovanju Evropske unije, ter ob upoštevanju mnenja Ekonomsko-finančnega odbora v skladu s členom 104(4) Pogodbe o ustanovitvi Evropske skupnosti, ki je postal člen 126(4) Pogodbe o delovanju Evropske unije, ugotovila, da v Italiji obstaja čezmerni primanjkljaj. Komisija je zato 11. novembra 2009 Svetu predložila zadevno mnenje v zvezi z Italijo (3).

               (6)

               V skladu s členom 126(6) Pogodbe o delovanju Evropske unije Svet upošteva morebitne pripombe, ki jih želi predložiti zadevna država članica, preden po opravljeni celoviti oceni odloči, ali čezmerni primanjkljaj obstaja. V primeru Italije ta celovita ocena vodi do zaključkov, ki so izpostavljeni v tem sklepu.

               (7)

               Po podatkih, ki so jih italijanski organi sporočili oktobra 2009, bo javnofinančni primanjkljaj Italije v letu 2009 predvidoma dosegel 5,3 % BDP in tako znatno presegel referenčno vrednost, ki znaša 3 % BDP. Predvideno preseganje referenčne vrednosti lahko velja za izjemno v smislu Pogodbe ter Pakta za stabilnost in rast. Zlasti je to preseganje posledica resnega upada gospodarske rasti v smislu Pogodbe ter Pakta za stabilnost in rast. Napoved služb Komisije iz jeseni 2009 predvideva, da se bo realni BDP v Italiji v letu 2009 zmanjšal za 4,7 %, potem ko se je leta 2008 zmanjšal za 1 %. Za leto 2010 se pričakuje zmerno izboljšanje, ki se bo okrepilo v letu 2011. Poleg tega ni mogoče reči, da je predvideno preseganje referenčne vrednosti začasno, saj naj bi se primanjkljaj v letu 2010 še dodatno povečal, v letu 2011 pa naj bi se ob nespremenjeni politiki nekoliko zmanjšal. Diskrecijski ukrepi, sprejeti z zaporednimi paketi za oživitev v odziv na krizo v skladu z evropskim načrtom za oživitev gospodarstva (namenjeni podpori skupinam z nizkimi prihodki in glavnim industrijskim sektorjem), naj ne bi znatno obremenili javnofinančnega salda, saj se uradno v celoti financirajo predvsem s prerazporejanjem obstoječih sredstev. Merilo glede primanjkljaja, določeno v Pogodbi, ni izpolnjeno.

               (8)

               Po podatkih, ki so jih italijanski organi sporočili oktobra 2009, je bruto javni dolg že od časa pred začetkom faze III gospodarske in denarne unije precej nad referenčno vrednostjo 60 % BDP ter naj bi v letu 2009 znašal 115,1 % BDP. Napoved služb Komisije iz jeseni 2009 predvideva, da se bo delež dolga v letu 2011 povečal na 117,8 %. Za delež dolga ne more veljati, da se zadosti znižuje in dovolj hitro približuje referenčni vrednosti v smislu Pogodbe ter Pakta stabilnosti in rasti. Merilo glede dolga, določeno v Pogodbi, ni izpolnjeno.

               (9)

               V skladu s členom 2(4) Uredbe (ES) št. 1467/97 se „pomembni dejavniki“ v fazah, ki vodijo do sklepa Sveta o obstoju čezmernega primanjkljaja v skladu s členom 126(6) Pogodbe o delovanju Evropske unije, lahko upoštevajo le, če je v celoti izpolnjen dvojni pogoj – da primanjkljaj ostaja blizu referenčne vrednosti in da je referenčna vrednost presežena začasno. V primeru Italije ta dvojni pogoj ni izpolnjen. Zato v fazah, ki vodijo do tega sklepa, pomembni dejavniki niso upoštevani –

         SPREJEL NASLEDNJI SKLEP:
   Člen 1
   Iz celovite ocene sledi, da v Italiji obstaja čezmerni primanjkljaj.
   Člen 2
   Ta sklep je naslovljen na Italijansko republiko.

      V Bruslju, 19. januarja 2010

            Za Svet

            Predsednica

         E. SALGADO

      (1)  UL L 209, 2.8.1997, str. 6.

      (2)  UL L 145, 10.6.2009, str. 1.

      (3)  Vsi dokumenti za Italijo, povezani s postopkom v zvezi s čezmernim primanjkljajem, so na voljo na spletni strani: http://ec.europa.eu/economy_finance/netstartsearch/pdfsearch/pdf.cfm?mode = _m2